Il-Qorti Kostituzzjonali – ippreseduta mill-Imħallfin Tonio Mallia, Joseph R. Micallef u Noel Cuschieri – ddeċidiet li ma kienx hemm ksur fid-drittijiet fundamentali fil-konfront tal-Imħallef Lino Farrugia Sacco meta l-Imħallef Victor Caruana Colombo u l-avukat Reuben Balzan komplew jisimgħu l-każ kontrih fil-Kummissjoni għall-Amministrazzjoni tal-Ġustizzja. L-Imħallef Farrugia Sacco kien implika li l-konnessjonijiet politiċi tagħhom kienu jippreġudikaw l-każ kontrieh u ma setax jingħata smiegħ xieraq. Il-ġimgħa l-oħra, l-Imħallef Farrugia Sacco bagħat lill-Qorti Kostituzzjonali l-ittra li bagħat lill-Ispeaker li fiha ikkontesta kemm il-validità tar-rapport tal-Kummissjoni tal-Amministrazzjoni tal-Ġustizzja kif ukoll il-mozzjoni għat-tneħħija tiegħu mill-ġudikatura. Il-Kummissjoni fir-rapport tagħha lill-ispeaker qalet li prima facie sabet li hemm każ ta’ ksur ta’ etika minħabba l-imġieba tal-Imħallef Farrugia Sacco. Fil-frattemp il-kawżi li kien qed jisma’ ġew assenjati lill-Imħallfin oħra. Il-Kumitat tax-xogħol tal-Kamra mistenni jiltaqa’ illum biex jiddeċiedi fuq il-proċedura ta’ kif ser jimxu fuq il-mozzjoni għat-tneħħija tal-Imħallef. Storja: Brandon Pisani